Christian H. Hansen (UFG), 2011-03-15:
Tak for det.
Der gik så lidt tid her i Folketingssalen med at svare på spørgsmål om Liberal Alliances skåltale til landbruget, for det var vel egentlig bare det, det var.
Man skulle næsten tro, at man sad til et vælgermøde i et forsamlingshus, hvor det igen bare handlede om at fortælle alt det gode, man vil gøre for erhvervslivet.
Alle ved jo, at deres miljøpolitik er ikkeeksisterende, og det fik vi så bekræftet endnu en gang her, for man kunne heller ikke svare på spørgsmålene.
Jeg vil så om det her forslag om randzoner, der er kommet fra regeringen, sige, at vi i Fokus er af den opfattelse, at det er et meget lille skridt i den rigtige retning.
Derfor var jeg også så glad for at høre den socialdemokratiske ordfører her først i debatten, som vil lidt mere i den retning, som vi gerne vil.
Det vil jo skabe mulighed for at se, om vi igennem udvalgsarbejdet kan komme i den retning, som Socialdemokratiet angav, nemlig at gøre det her mere bredt.
Når det så er sagt, vil jeg sige, at det her med at skabe de her randzoner jo også har noget at gøre med, at der skabes nogle muligheder for vores vilde planter, for vores dyr og for vores insekter for at udfolde sig.
Det er jo egentlig det, det handler om.
Der er vi i Fokus fuldstændig på linje med det, som Danmarks Naturfredningsforening har sagt i sit høringssvar, nemlig at hvis man vil opnå det gode med det her forslag, nemlig at skabe mere natur, både af hensyn til vores vilde planter og vores insekter og dyr osv., så er det ikke særlig smart, at man indlægger den mulighed i lovforslaget her.
Det er jo det, de har sagt i deres høringssvar, og det kan vi bakke fuldstændig op om.
Der ligger også mange andre ting i lovforslaget, som selv dem, som har været med til at forhandle »Grøn Vækst«, stiller spørgsmål om.
Jeg kalder det jo så gul vækst, fordi man, hvis man går i dybden, kan se, at der ikke er ret meget grønt i det.
Det er allerede ved at falme, når man kommer ned i substansen, og derfor kalder jeg det, som regeringen har lavet, gul vækst.
Man kan jo se, at dem, der har været med til at forhandle »Grøn Vækst«, også havde en masse spørgsmål her i dag vedrørende kompensationen, og hvordan det nu skulle løses, og vedrørende de EU-retslige forhold.
Det betyder jo, at det her lovforslag er sådan et lovforslag, der bare er sprøjtet hurtigt ud af maskinen, fordi man nu lige skulle tegne en god miljøprofil.
Derfor mener vi i Fokus, at det her kræver en meget grundig udvalgsbehandling, hvilket andre ordførere i øvrigt også har været inde på.
Der er meget, der skal laves om i det her.
Socialdemokratiet var også mistroiske over for det, og Socialdemokratiet vil jo så noget meget mere gennemgribende med lovforslaget.
Det vil vi også i Fokus.
Så vi vil arbejde på, at der kan skaffes et flertal i udvalget for, at man får dækket alle de her huller, der i virkeligheden
er i det her lovforslag, og også får ført lovforslaget hen i en retning, som gør, at man faktisk opnår, at vi får noget mere natur og nogle bedre forhold for vores vilde planter og vores dyr
En anden væsentlig ting er, som Danmarks Naturfredningsforening også har været inde på, at offentligheden selvfølgelig skal have adgang til de her arealer.
Det kan jeg også forstå at der var mange andre der var interesserede i at få udvirket, så det vil vi også arbejde videre på.
Så indstillingen må være, at det er et lovforslag, der betyder et meget lille skridt i den rigtige retning.
Men der kan jo i en udvalgsbehandling virkelig ske noget – det har vi set før i Folketinget – hvis man smøger ærmerne op, og det lød, som om der var nogle, der var villige til det.
Så mangler vi jo bare, at regeringen også er villig til at smøge ærmerne op og virkelig gøre et stykke arbejde for, at det her bliver et lovforslag, der kommer naturen til gavn.